**Beretning Ørsted Kros Venner (2018) 9. april 2019**

Velkommen til alle medlemmer af Ørsted Kros Venner.

Her i vinter har jeg været ved at genudse tv-udsendelserne omkring ”Landsbyen der ikke ville dø”.

Det er meget sjovt at se igen – og hold da op hvor er der sket meget siden dengang for godt 5 år siden:

* Lokalerne er flotte, lyse og meget indbydende.
* Der er en dygtig forpagter på kroen.
* Vi har fået skabt et kulturhus med aktiviteter.
* Vi har etableret et godt samarbejde med Ørsted Borger- og Handelsstandsforening.
* Ørsted er en glad by !

Så selv om der også blev sagt i udsendelsen at ”det kommer aldrig til at gå – der sker ingenting i den bygning” – ja, så har vi sammen bevist det modsatte !!!

**Aktiviteter (billede)**

I løbet af 2018 har Ørsted Kros Venner haft 20 arrangementer her på kroen. Vi har efterhånden erfaret hvad der trækker folk ad huse, og det er også hvad vores samarbejdsaftale med Janne giver mulighed for.

Vi kommer ikke uden om klassikerne som M-aften, Q-aften, teater, J-dag, julefrokost – og så krydret med stand-up, foredrag, kunst og frokostjazz.

I 2018 havde vi succes med en cirkusforestilling for børn som foregik ude på området ”bag kroen”. Et arrangement i samarbejde med Ørsted Borger- og Handelsstandsforening. Det er rigtig dejligt at være med til at skabe noget aktivitet for vores børn.

Det er vigtigt for os at vi laver noget for alle aldre – derfor har vi bla. også sikret at der i vores samarbejdsaftale med Janne er aftale om at fastelavn og juletræsfest også sker på Ørsted Kro. Her er det ØBH er arrangør.

De aktiviteter som bliver gennemført på stedet, og især hvor vi også prøver at skabe noget for børn, er helt i tråd med vores strategiplan.

**Kulturtorsdag** (billede)

Året har også været det år, hvor vi virkelig har slået os fast med Kulturtorsdag.

10 Kulturtorsdage har vi afholdt i 2018 med i alt 624 deltagere.

(i 2019 har der faktisk være pænt over 100 deltagere hver gang)

Der har været meget forskellig underholdning – og ingen tvivl om at nogle kommer for det kulturelle indhold og nogle kommer for det sociale i Kulturtorsdage. Begge parametre er vigtige for os.

Årsagen til at vi kan afholde disse Kulturtorsdage i hverdagstimerne er at vi har en god stabil gruppe af frivillige hjælpere som står bag. (billede)  
Det er ”cykelholdet” som tager det tunge slæb med borde og stole.

Det er seniordamerne som står for borddækning, servering, opvask.

Det er ”den administrative gruppe” som står ved indgangen, byder velkommen mm.

Det er de frivillige hjælpere som giver en hånd med rengøring bagefter.

Alt dette er en kæmpe hjælp for os i bestyrelsen.

Vi har være begunstiget af økonomisk støtte til Kulturtorsdag, hvilket har betydet at vi kunne holde prisen på en fornuftigt niveau.

Efter maj måneds Kulturtorsdag er der sommerferie – og vi har herefter ikke besluttet hvad der skal ske fremover.

Hvad tænker I ?

Skal der ændres i formen/indholdet ?

Hvad skal det koste at deltage ?

Måske der er flere som gerne vil være med til at sikre at vi kan fortsætte ??

Kom rigtig gerne med input, forslag m.m. – måske senere i aften, eller kontakt en af os i bestyrelsen.

**Strategi (billede)**

Det forgangne år har været et meget roligt år på kroen – forstået på den måde at vi føler vi har en flot og velfungerende kro – en god forpagter og vi har fået noget erfaring med vores kulturelle arrangementer.

Det har givet os tid til at arbejde mere med vores strategi - og især ”vores ansvar i byen”.

Siden foråret 2018 har vi arbejdet i en 10-mands gruppe bestående af bestyrelsen fra Ørsted Borger og Handelsstandsforening samt 5 fra kroens bestyrelse (Flemming, Niels Jørgen, Dag, Peter og mig).

Det har været et rigtig spændende år, hvor vi i fællesskab har forsøgt at skabe en by hvor der er liv, hvor der er rart at være og hvor der er noget smukt at se på.

(billede)

Der har været indvielse af byportaler, lørdagshygge på Polden og cirkus for børn.

Der har været pyntet med sommerfugle i byen, flotte mælkejunger med blomster, ny flot flagalle. Tomme butiksruder er pyntet og senest er de flotte farvede bænke ankommet.

Arbejdet i gruppen har bevist at når vi er fælles om noget – så er det meget nemmere at få ting til at lykkes.

Vi blev ret hurtige enige om at det samarbejde skulle vi bestemt fortsætte med.

Vi arbejder nu med forskellige andre ideer som hundeskov, frivillig cafe, ”børn og unge gruppe”, velkomst til tilflyttere, infostander og mere permanent udsmykning med blomster.

Vi får brug fra at kigge på hvilke lokaler som kan være mest egnede…. (billede)

Skal det kun være lokaler til frivillig cafe – eller skal det også være et foreningshus med de muligheder som ligger i dette – skal det være ”byens hus”…. ?

Som Dag også nævnte, så er der mange tomme lokaler i byen – og det giver bestemt nogle muligheder som vi vil kigge på her i nær fremtid.

**Landsbyprisen (billede)**

Der er nok ingen tvivl om at dette samarbejde også var med til at indstille os som kandidat til Landsbyprisen.

Desværre blev det ikke Ørsted som vandt – men vi har dog fået en masse opmærksomhed. Når man snakker med folk ude fra – så ved de helt sikkert godt hvad der sker i Ørsted.

Der har også være mange henvendelser fra andre som vil høre hvad vi har gjort siden så meget kan lykkes i byen.

Så bliver vi da stolte ….. og vi vil bestemt gerne dele ud af vores erfaring hvis det også kan hjælpe andre byer.

**Medlemmer (billede)**

Vi er utrolig glade for alle de medlemmer vi har i Ørsted Kros Venner, og vi fastholder et næsten uændret medlemsantal – måske lidt stigende.

Der falder desværre nogle væk af vores medlemmer, men heldigvis så er der også en del nye bla. tilflyttere som gerne vil være medlem.

Medlemskontingentet er med til at sikre at vi har en sund økonomi. En sund økonomi for os betyder at vi kan skabe nogle gode aktiviteter samt være med til at sikre at vi har nogle flotte rammer her på kroen.

Alle I medlemmer er jo vores ambassadører.

I kan være med til at sikre at familien, naboen, vennerne, kollegaerne m.m. også bliver medlem.

I kan altid henvende jer til en i bestyrelsen.

Skulle der sidde nogle i aften, som endnu ikke er medlem – så kom endelig hen til mig bagefter, så finder vi ud af det.

**Hjælpere (billede)**

Noget af det allervigtigste vi har på Ørsted Kro – er alle de frivillige hjælpere.

Når vi snakker med andre byer/foreninger– så er lige netop hjælpere noget af de gerne vil høre noget om.

Igen bliver vi stolte ….

I kan så meget alle sammen – og uanset hvad opgaven er, så er I altid villige til at bidrage. Jeg får altid et ”ja, det vil jeg gerne” eller ”jeg kan desværre ikke – men du må endelig spørge igen”.

TUSIND TAK for jeres hjælp og positive tilgang til opgaverne – uden jer havde projekt ”Ørsted Kro” aldrig kunne lade sig gøre.

**Afslutning (billede)**

Til slut vil jeg sige tusind tak for samarbejdet til begge bestyrelser. Det er en fornøjelse at arbejde sammen med jer alle.

Vi er en ”god” blandet bestyrelse – og lige netop det tror jeg også er vores styrke.

I praksis fungerer vi mest som en bestyrelse – hvilket betyder at vi er mange til at ”trække læsset”.

Med to bestyrelser er vi også to formænd. DAG, vi har et fantastisk formandssamarbejde. Jeg føler vi supplerer hinanden godt – og tænker på mange måde ens, og så alligevel forskelligt. Vi brænder begge for at skabe noget – så nogle gange skal vi hver især prøve at stoppe hinanden….

Tusind tak for det gode samarbejde !

Specielt til dig Niels Jørgen …. Du har valgt ikke at fortsætte i bestyrelsen.

Du skal vide at jeg har sat stor pris på at have dig med i bestyrelsen. Du har altid haft nogle gode ideer og haft en positiv tilgang til tingene.

Du er med til at sikre at vi ser tingene i ”højderne” …. Du har udstyret når der skal males i toppen af bygningen. (billede)

Du klarer dog også det ved bunden… du er fantastisk til at montere en catwalk – og derfor er du også en af de eneste mænd som bare er i nærheden af Q-aften.

(billede)

I samarbejdet med ØBH var du også klar helt fra starten, at det ville du gerne være en aktiv part i. Og her har vi virkelig nydt godt af dine gode ideer og dit faglige håndværk.

Måske vi stadig kan trække lidt på din hjælp i fremtiden også. Skulle du komme til at kede dig – så kan vi nok finde lidt sjove opgaver til dig :-)

Tusind tak for samarbejdet Niels Jørgen.

Også tak til dig Janne - det er dejligt når vi har arrangementer – så ved vi at du har helt styr på maden – den er ALTID fantastisk. Og det er de altså også klar over andre steder…… Igen bliver vi stolte !

Endelig tusind tak til alle jer som støtter op omkring Ørsted Kro – uanset om det er som gæst, hjælper, aktionær eller medlem af Ørsted Kros Venner. Det er lige netop jeres støtte og opbakning der gør det sjovt at være i bestyrelsen !

Uden jeres opbakning havde vi aldrig kunne skabe og fastholde det aktiv som Ørsted Kro er for byen.

Tusind tak alle sammen.